C 81/116
BG
Официален вестник на Европейския съюз
18.2.2022 г.
Четвъртък, 24 юни 2021 r.
ПРИЛОЖЕНИЕ КЪМ ЗАКОНОДАТЕЛНАТА РЕЗОЛЮЦИЯ
Изявления на Комисията Поглътител в областта на ЗПЗГС и цел за 2030 г.
Земеползването, промените в земеползването и горското стопанство (ЗПЗГС) в ЕС е сектор, който едновременно отделя парникови газове и поглъща CO2 чрез почвите и биомасата.
Възстановяването и подсилването на въглеродните поглътители — способността на нашата земя да поглъща CO2 чрез естествената среда, например чрез дърветата — е от основно значение за постигане на целите ни в областта на климата.
За да успее ЕС да постигне неутралност по отношение на климата до 2050 г., ни е необходим по-мощен поглътител.
За промяна на сегашната тенденция се налагат значителни краткосрочни действия.
В съобщението на Комисията „Засилване на европейската амбиция в областта на климата за 2030 г.
Инвестиция в неутрално по отношение на климата бъдеще в полза на нашите граждани“ се посочва, че е необходимо и възможно да се обърне посоката на настоящата тенденция и да се увеличи до 2030 г. поглътителя на водород на равнища над 300 милиона тона CO2-еквивалент.
Комисията ще направи предложения за преразглеждане на Регламента за ЗПЗГС в съответствие с тази амбициозна цел.
Достъп до правосъдие ЕС и неговите държави членки са страни по Конвенцията на Икономическа комисия за Европа на Организацията на обединените нации (ИКЕ на ООН) за достъпа до информация, участието на обществеността в процеса на вземането на решения и достъпа до правосъдие по въпроси на околната среда от 25 юни 1998 г. („Конвенцията от Орхус“).
При изпълнение на задълженията си по Регламент (ЕС) 2018/1999 относно участието на обществеността в изготвяне на националните планове в областта на енергетиката и климата и в консултациите относно дългосрочните стратегии държавите членки следва да гарантират, че на съответните обществени субекти се предоставя достъп до правосъдие в случай на нарушение на тези задължения.
Това е в съответствие с относимата съдебна практика на Съда на Европейския съюз, свързана с достъпа до правосъдие по въпроси на околната среда, и напълно отговаря на задълженията, поети от държавите членки като страни по Конвенцията от Орхус (1).
(1)
Вж. също Съобщение относно „Подобряване на достъпа до правосъдие по въпросите на околната среда в ЕС и неговите държави членки“ (COM(2020)0643).